Årsrapport NamdalsPride 2023

NamdalsPride 2023 NP23 gikk av stabelen for femte gang 29-30 september i Namsos. Det anslås at omslag 700-800 gikk i paraden 30.9. Det er noen færre enn tidligere år, men frafallet ved ankomst festplassen var mindre, kanskje spesielt grunnet akseptabelt vær. Amnesty Namsos, Johannes Rosenvinge (leder av ungdomsklubben Lagre som vant NamdalsPrideprisen 2022), og en polsk-norsk aktivist holdt appeller og ballettskolen opptrådte. Lena Brøndbo, skeiv singersongwriter som bor i Namdalen, spilte noen sanger.

Fredag 29. september var det regnbuemesse i Namsos kirke (kirka arrangerte også drop-in-bryllup, og drop-in-dåp i forkant av paraden) og en samtale mellom Ida, leder av NP og en representant fra politiet. Ca 20 møtte til samtale og konsert med Lena Brøndbo, og den var viktig for relasjonen mellom NP og politiet. Samarbeidet med politiet blir enklere og bedre for hvert år.

Lørdag 30. september gikk den store Pridefesten av stabelen med standup av Adam Schjølberg og dansegulv kurert av Dj Austinat. Det var en fantastisk fest, som vi arrangerte i samarbeid med BRAA bar, og som vi fikk støtte til fra Namsos kommune. Men, i 2023 som ved tidligere anledninger, solgte vi for få billetter. Rundt 75 innløste billetten, som ga lavere inntekter enn budsjettert. Det ble også solgt mindre merch enn tidligere, uten at vi har noen formening om hvorfor. Er markedet metta?

Selv om ikke hundrevis fylte NTE arena denne kvelden, kan ikke betydningen av denne festen undervurderes. For mange skeive i Namdalen er dette den kvelden i året de føler seg trygge på byen i Namsos. Sponsorer, samarbeidspartnere, ansatte og frivillige, skeive som streite dansa om hverandre til dørene stengte.

Styret har bestått av Ida Uldal, Eivor Hagerup, Elisabeth Løvhaugen, Sofia Ekker og Petter Dille. Styremøter har i hovedsak foregått på nett, i tillegg til noen fysiske samlinger. 2023 ble første året vi ikke styrte vår egen økonomi, så det har vært vesentlig vanskeligere å holde oversikt på hva som går inn og ut av kontoen. Dette ble også første året vi ikke satt igjen med penger på konto.

Styret har lagt en plan for å møtes i starten av februar for å planlegge aktiviteter i 2024. Vi i NamdalsPride vil er motiverte for å fortsette å gjøre Namdalen et sted det er fint å være seg selv. Paraden i 2024 går gjennom namsos’ gater 28. september. Om noen som leser dette ønsker å delta, er det bare å kontakte oss!